Урысейпсо утыкум къыщалъытащ
Иджыблагъэ Башкирием и къалащхьэ Уфа щекIуэкIащ студентхэм я курс лэжьыгъэ нэхъыфIхэм я урысейпсо зэпеуэ. Абы щыхэплъащ Урысей къудамэм Федерацэм и еджапIэ нэхъыщхьэхэм я студенти 164-м я IэдакъэщIэкI нэхъыфIхэм. Зэпеуэм ягъэхьа лэжьыгъэхэр теухуат гуманитар, цIыхубэ-политикэ, естественнэ унэтIыныгъэхэм.
«PEDAGOG.PRO» урысейпсо щIэныгъэ-методикэ центрым къызэригъэпэща зэпеуэм хэтащ Къэбэрдей-Балъкъэр къэрал университетым и магистратурэм и «Адыгэ филологие» къудамэм и япэ курсым щеджэ Жыгуэ Иннэ. Абы «Агънокъуэ Лашэ и усыгъэхэм хэлъ художественнэ щхьэхуэныгъэхэр» къыщихута и курс лэжьыгъэр зэпеуэм щытекIуащ икIи «Урысей Федерацэм ис лъэпкъхэм я литературэ» номинацэм и япэ нагъыщэ дипломыр къыхуагъэфэщащ. Жыгуэм и лэжьыгъэр итхащ КъБКъУ-м Кавказ Ищхъэрэм щыпсэу лъэпкъхэм я литературэмрэ IуэрыIуатэмкIэ и кафедрэм и унафэщI, филологие щIэныгъэхэм я доктор, профессор ТIымыжь Хьэмыщэ и унафэм щIэту. Къыхэгъэщыпхъэщ мыр ТIымыжьым игъэхьэзырахэм я етIуанэ ехъулIэныгъэу зэрыщытыр. Хэку зауэшхуэр ди текIуэныгъэкIэ зэриухрэ илъэс 70 зэрырикъум и щIыхькIэ 2015 гъэм екIуэкIауэ щытащ студент диплом лэжьыгъэ нэхъыфIхэм я урысейпсо зэпеуэ. Абы хэтащ икIи етIуанэ увыпIэр къыщихьащ ТIымыжьым и гъэсэн Дол Оксанэ.
ЩIэныгъэлI ныбжьыщIэхэм я урысейпсо утыкум зи цIэр фIыкIэ щызыгъэIуа Жыгуэ Иннэ зэреджэм хуэдэурэ щолажьэ ВГТРК къэрал телекомпанием и Къэбэрдей-Балъкъэр къудамэм, радиожурналистщ.
Ди гуапэщ адыгэ пщащэм дяпэкIи ехъулIэныгъэ иIэну.
МЫЗ Ахьмэд.
